6.  โครงการในอนาคต

บริษัทฯ มีนโยบายจะทำให้คนไทยหาความรู้ได้ง่ายขึ้น และสะดวกขึ้นในรูปแบบต่างๆ กัน
ขณะเดียวกัน ก็พยายามปรับปรุงประสิทธิภาพการจัดการ
และเพิ่มขีดความสามารถในการแข่งขันให้ดีขึ้นด้วย
เพื่อสร้างผลตอบแทนในระยะยาวที่เหมาะสมแก่ผู้ถือหุ้น

ดังนั้น นอกจากการปรับปรุงระบบงาน ระบบสารสนเทศ ระบบการสื่อสารระหว่างสาขา
ศูนย์กระจายสินค้า และสำนักงานใหญ่ การพัฒนาบุคลากร การพัฒนาตัวชี้วัด
เพื่อพัฒนาขีดความสามารถในการทำงานและการมีส่วนร่วม
การกำหนดทิศทางเพื่อผลิตและจัดจำหน่าย เฉพาะสินค้าที่มีความต้องการของตลาด
เพียงพอที่จะทำกำไรที่เหมาะสมได้ในระยะยาวแล้ว บริษัทฯ
ยังมีโครงการที่สำคัญที่จะดำเนินงานในอนาคตเพิ่มขึ้น ดังนี้

-   การขยายสาขาร้านซีเอ็ดบุ๊คเซ็นเตอร์อย่างต่อเนื่อง บริษัทฯ
    คาดว่าจะเปิดสาขาของซีเอ็ดบุ๊คเซ็นเตอร์ และร้านเครือข่ายในรูปแบบต่างๆ กัน
    เพิ่มขึ้นไม่น้อยกว่า 55 สาขาในปี พ.ศ. 2551 เพื่อให้กลุ่มเป้าหมายตามชุมชนต่างๆ
    ได้มีโอกาสหาซื้อหนังสือได้สะดวกมากขึ้น มีพื้นที่ทางการตลาดครอบคลุมมากขึ้น
    โดยเฉพาะในพื้นที่ยุทธศาสตร์
    เพื่อตอบสนองความต้องการในการอ่านหนังสือของคนไทยที่ยังคงเติบโตอย่างต่อเนื่อง
    และสอดคล้องกับการขยายตัวของชุมชน

-   การเพิ่มความหลากหลายของสินค้า การปรับรูปโฉมใหม่
    และการเพิ่มขีดความสามารถในการให้บริการของสาขาอย่างต่อเนื่อง
    เพื่อปรับปรุงร้านหนังสือซีเอ็ดบุ๊คเซ็นเตอร์ และเครือข่าย ที่มีอยู่เดิม
    ให้มีสินค้าหลากหลายที่น่าสนใจมากขึ้น มีส่วนผสมของสินค้าที่เหมาะสมมากขึ้น
    และสามารถให้บริการตอบสนองความต้องการของลูกค้ามากขึ้น การปรับปรุงสาขานี้
    ครอบคลุมถึงการปรับขยาย หรือ ลดพื้นที่ หรือย้ายทำเล การตกแต่งร้านใหม่ในบางสาขา
    เพื่อให้สอดคล้องกับความต้องการของแต่ละชุมชนมากยิ่งขึ้น เพื่อทำให้ บริษัทฯ
    ยังมีความสามารถในการแข่งขัน และทำให้ยอดขายในสาขาเดิมมีการเติบโตอย่างต่อเนื่อง

-   การเพิ่มขีดความสามารถของศูนย์กระจายสินค้า บริษัทฯ
    มีแผนงานที่จะพัฒนาระบบการกระจายสินค้าของศูนย์กระจายสินค้า
    ให้สามารถจัดส่งสินค้าทั่วประเทศถึงยังจุดหมายในระยะเวลาอันสั้นที่สุด
    และมีสินค้ามากเพียงพอที่จะให้บริการด้วยความรวดเร็วได้ โดยบริษัทฯ
    มีแผนงานขยายพื้นที่ศูนย์กระจายสินค้าจากปัจจุบันประมาณ 10,000 ตารางเมตร เป็น
    13,000 ตารางเมตร ภายในไตรมาสที่ 3 ปี พ.ศ. 2551
    เพื่อเพิ่มขีดความสามารถในการให้บริการได้มากขึ้น
    รวมทั้งปรับปรุงระบบงานทั้งหมดที่เกี่ยวข้องให้สามารถบริการได้รวดเร็วขึ้น
    เพิ่มประสิทธิภาพมากขึ้น และมีส่วนสำคัญในการเพิ่มระดับความพึงพอใจให้กับลูกค้า

-   โครงการผลิตหนังสืออ่านนอกเวลาภาษาอังกฤษ เพื่อเพิ่มทักษะการอ่านภาษาอังกฤษ
    ให้นักเรียนไทยมากขึ้นกว่าเดิม โดยการร่วมมือกับสำนักพิมพ์ชั้นนำของโลกหลายแห่ง
    ในการผลิตหนังสืออ่านนอกเวลาภาษาอังกฤษ ที่มีเนื้อหา และการนำเสนอ ที่อ่านได้สนุก
    อ่านได้เร็วขึ้น และเพื่อเป็นการกระตุ้นให้สามารถอ่านเองได้มากขึ้น

-   โครงการศูนย์เรียนรู้ SE-ED Learning Center บริษัทฯ กำลังดำเนินการสร้างศูนย์เรียนรู้
    SE-ED Learning Center หรือ SLC แห่งแรกขึ้น บนพื้นที่ประมาณ 600 ตารางเมตร
    ที่อาคารจตุรัสจามจุรี ซึ่งเป็นอาคารของสำนักงานทรัพย์สินแห่งจุฬาลงกรณ์มหาวิทยาลัย
    โดยคาดว่าจะเปิดดำเนินการได้หลังจากกลางปี พ.ศ. 2551 เป็นต้นไป ศูนย์เรียนรู้แห่งนี้
    จะมีหน้าที่จัดกิจกรรม การฝึกอบรม และการต่อยอดองค์ความรู้และความร่วมมือ ให้กับเยาวชน
    ผู้ประกอบวิชาชีพเฉพาะทาง และผู้สนใจทั่วไป

    -   โครงการพัฒนาระบบสื่อสารทางการตลาดที่เรียกว่า SE-ED Channel บริษัทฯ
        มีโครงการพัฒนาระบบสื่อสารการตลาด ที่สาขาของร้านซีเอ็ดบุ๊คเซ็นเตอร์ และเครือข่าย
        เพื่อช่วยให้สามารถประชาสัมพันธ์กิจกรรม และสินค้าที่น่าสนใจ ให้ลูกค้าทราบ
        โดยผ่านระบบเสียง และระบบภาพผ่านจอ LCD ที่แต่ละสาขา
        โดยการควบคุมจากสำนักงานใหญ่โดยอัตโนมัติ รวมทั้งจะใช้ในการฝึกอบรม และสื่อสาร
        กับพนักงานสาขา ให้มีความรู้ความสามารถ
        มีทักษะเพียงพอที่จะตอบสนองและสร้างความพึงพอใจสูงสุดให้แก่ลูกค้า
        และมีบรรยากาศการมีส่วนร่วมในการทำงาน
        คาดว่าระบบนี้จะเริ่มทยอยติดตั้งและใช้งานได้ตั้งแต่กลางปี พ.ศ. 2551 เป็นต้นไป

    -   การพัฒนาระบบสั่งซื้อสินค้าด้วยระบบ EDI บริษัทฯ
        มีแผนงานที่จะพัฒนาระบบการสั่งซื้อสินค้าอิเล็กทรอนิกส์ ที่เรียกว่า EDI (Electronic
        Data Interchange) เชื่อมโยงกับซัพพลายเออร์ และกับร้านหนังสือ
        เพื่อเพิ่มประสิทธิภาพในการปฏิบัติงาน ลดขั้นตอนที่ไม่จำเป็น
        และตอบสนองต่อความต้องการของคู่ค้าได้อย่างพึงพอใจ โดยบริษัทฯ
        จะเป็นแกนกลางในการประสานงานร่วมกันระหว่างสำนักพิมพ์ ผู้จัดจำหน่ายหนังสือ
        และร้านหนังสือ
        พัฒนาระบบการสั่งซื้อของธุรกิจหนังสือในประเทศไทยให้มีประสิทธิภาพมากยิ่งขึ้นในภาพรวม